คลังสั่งต่ออายุประกันน้ำท่วมห้ามเอาเปรียบ
ขุนคลังธีระชัยทำงานได้ใจ ไล่บี้บริษัทประกันให้ต่ออายุกรมธรรม์น้ำท่วมอย่าเอาเปรียบประชาชน
30 ต.ค. 2565

ขุนคลังธีระชัยทำงานได้ใจ ไล่บี้บริษัทประกันให้ต่ออายุกรมธรรม์น้ำท่วมอย่าเอาเปรียบประชาชน
นายธีระชัย ภูวนาถนรานุบาล รมว.คลัง กล่าวว่า ขณะนี้มีการร้องเรียนไปยังกระทรวงการคลังว่า บริษัทประกันภัยไม่ยอมรับประกันน้ำท่วมและไม่ยอมให้ต่ออายุกรมธรรม์ประกันภัยในเรื่องน้ำท่วมของประชาชนที่กำลังจะหมดอายุลง จึงได้มอบให้นายอารีพงศ์ ภู่ชอุ่ม ปลัดกระทรวงการคลัง ในฐานะประธานคณะกรรมการกำกับและส่งเสริมการประกอบธุรกิจประกันภัย (คปภ.) ไปหารือกันเพื่อหาทางออกในเรื่องนี้
รมว.คลัง กล่าวว่า หลักการที่ปลัดกระทรวงการคลังต้องไปหารือคือให้บริษัทประกันต่ออายุกรมธรรม์สำหรับลูกค้าเดิม เพราะถือว่าไม่เป็นธรรมกับลูกค้าที่ต้องจ่ายเบี้ยประกันในทุกปี แต่พอมีภัยบริษัทประกันก็หยุดรับ 
“ผมว่าหากเบี้ยประกันอาจปรับขึ้นบ้างก็ถือเป็นเรื่องที่ยอมรับได้เพราะความเสี่ยงเพิ่มขึ้น แต่ไม่ควรหยุดรับการต่ออายุประกัน” นายธีระชัย กล่าว
ด้านนายอารีพงศ์ กล่าวว่า คปภ. ได้ร่วมหารือกับสมาคมประกันวินาศภัยและมีข้อสรุปร่วมกันที่จะรับต่ออายุกรมธรรม์ให้กับบ้านพักอาศัยทั่วไป ซึ่งเบี้ยประกันนั้น อาจจะปรับเพิ่มบ้างแต่ไม่มาก สิ่งที่เป็นห่วงในขณะนี้คือ การรับประกันภัยน้ำท่วมของโรงงานอุตสาหกรรมที่อาจเริ่มมีปัญหาในปีหน้า
ทั้งนี้ คปภ.จะเดินทางไปหารือกับตัวแทนประกันภัยในประเทศสิงคโปร์ถึงการรับประกันภัยน้ำท่วมในปีหน้า โดย คปภ.จะให้ความมั่นใจกับบริษัทประกันที่สิงคโปร์ และบริษัทประกันภัยในต่างประเทศว่า รัฐบาลไทยจัดเตรียมแผนป้องกันน้ำท่วมนิคมอุตสาหกรรมในอนาคตไว้แล้ว 
ก่อนหน้านี้ ที่ประชุมคณะรัฐมนตรี (ครม.) เมื่อวันที่ 25 ต.ค. มีมติอนุมัติวงเงินกู้ดอกเบี้ยต่ำจากธนาคารออมสิน 1.5 หมื่นล้านบาท เพื่อให้นิคมอุตสาหกรรมกู้ไปสร้างกำแพงถาวรป้องกันน้ำท่วม 
นางจันทรา บูรณฤกษ์ เลขาธิการ คปภ. กล่าวว่า บริษัทประกันจะรับประกันภัยรายใหม่สำหรับภัยน้ำท่วมอีกครั้งเมื่อเหตุการณ์คลี่คลาย ซึ่งคาดว่าจะเป็นช่วงปลายเดือน ธ.ค.นี้ สำหรับกรมธรรม์เดิมบริษัทพร้อมจ่ายค่าชดเชย โดยประเมินว่ามีนิคมอุตสาหกรรมเสียหาย 1.4 แสนล้านบาท